મોઈત્રાના વકીલ અભિષેક મનુ સિંઘવીની દલીલ અનુસાર 20 ઑગષ્ટના રોજ ટેન્‍ડર ખૂલવાનાં હતાં. ટેન્‍ડરમાં આ જ મંત્રાલય સાથે સંલગ્ન એકમ ‘બ્રોડકાસ્ટ એન્‍જિનિયરીંગ કન્‍સલ્ટન્‍ટ્સ ઈન્ડિયા લિમિટેડ’ (બેસિલ) દ્વારા દરખાસ્ત મંગાવવામાં આવી હતી, જેમાં કેન્‍દ્રીય માહિતી અને પ્રસારણ મંત્રાલયના હબ માટે સોફ્ટવેરના સપ્લાય, ઈન્સ્ટૉલેશન, ટેસ્ટિંગ અને કમિશનિંગ (એસ.આઈ.ટી.સી.) માટેની રકમ નક્કી કરવાની હતી. મહુઆ મોઈત્રા અનેક સામાજિક નેટવર્કિંગનાં માધ્યમો પર સક્રિય છે, તેમણે આ ગતિવિધિના વિરોધની દલીલમાં જણાવ્યું હતું કે તેનો હેતુ લોકો પર ચાંપતી નજર રાખવાનો જ છે.